ગુજરાત-સૌરાષ્ટ્રના આઠેક જિલ્લાઓમાં આ ત્રીજો દુકાળ છે, ક્યાંક તો ચોથો દુકાળ છે. કચ્છમાં તો લગભગ દરેક વર્ષે અર્ધ અછતની સ્થિતિ હોય છે. ત્યાં પણ દુકાળનો ભરડો ભીંસાયેલો છે. અખબારોમાં અહેવાલો જોઉં છું. કોઈક પ્રદેશની સ્થિતિ વિશે વાતને સાંભળીને કાળજું કકળી ઊઠે છે, સામાન્ય રીતે દુકાળ હોય ત્યારે જે તે વિસ્તારનો પ્રવાસ કરીને, જે તે વિસ્તારની દારુણ સ્થિતિ અને વિકટ સમસ્યાઓ અને તેના કોઈક કારગત ઉપાયોને સરકાર, સંસ્થાઓ, કાર્યકરો શોધી કાઢે તે માટે આલેખન કરતો હોઉં છું. આ વખતે પણ ચારેક જિલ્લાઓમાંના દુકાળગ્રસ્ત વિસ્તારનો પ્રવાસ કરીને અહેવાલો લખવાનો એક દૈનિક તરફથી કાર્યક્રમ ગોઠવાયો હતો, પણ એકાએક પગે ઈજા થવાથી એ બંધ રહ્યું. પણ સુરેન્દ્રનગર જિલ્લાના સાયલા-ચોટીલા તાલુકામાં 1972-73-74માં ઉપરાછાપરી ત્રણ દુકાળો પડેલા ત્યારે છેલ્લા વર્ષે કાર્યકરો અને પત્રકારો સાથે જવાનું બનેલું. એ વખતે તો આવા અહેવાલો લખતો નહોતો. પણ દારુણ અને કરુણ સ્થિતિનું ચિત્ર ચિત્ત અને હૃદયને હલબલાવી જતું હતું. એ દિવસોનો એક પ્રસંગ આજે પણ એટલો જ જાણે હમણાં જ જોઈને હૈયામાં ડૂમો અને આંખોમાં આંસુ ભરીને પાછો ફર્યો હોઉં એટલો જ તાજો લાગ્યો છે.